b"\n_START_ARTICLE_\nVicent Sebasti\xc3\xa0 i Monta\xc3\xb1ana\n_START_SECTION_\nBiografia\n_START_PARAGRAPH_\nConegut amb el sobrenom de Vicent d'Anna, la seua obra marcadament popular inclou poesia i sainets de car\xc3\xa0cter sat\xc3\xadric. La seua creativitat es va manifestar molt prompte i en diversos terrenys. A la facilitat que tenia per a versar, es va unir la seua afici\xc3\xb3 musical. Tocava l'acordi\xc3\xb3 diat\xc3\xb2nic en els balls que, segons costums del moment, s'organitzaven a les cases del poble. Cap al 1920, amb altre joves de Pu\xc3\xa7ol forma una murga a imatge de moltes altres que, aleshores, proliferaven pels pobles de l'Horta. La murga interpretava, amb instruments estrafolaris de fabricaci\xc3\xb3 casolana, algunes can\xc3\xa7ons de moda a les quals Vicent canvia la lletra. L'any 1930 estrena la com\xc3\xa8dia musical Ja sabem qui \xc3\xa9s la Pilar i l'any 1934 Un dia d'eleccions. A m\xc3\xa9s de d\xc3\xa8cimes, verdaderes caricatures de personatges del seu m\xc3\xb3n i del seu temps, va escriure tamb\xc3\xa9 extenses poesies costumistes, \xc3\xa0gils i genu\xc3\xafnes, una selecci\xc3\xb3 de les quals publica l'any 1959 en el llibre Mentires y veritats. La seua obra completa es recull en l'actualitat en quatre volums editats per Brosquil edicions dins de la col\xc2\xb7lecci\xc3\xb3 Paller\xc3\xa0s: Pel cam\xc3\xad del desengany. Obra completa I, P\xe2\x80\x99a festes les de Pu\xc3\xa7ol. Obra completa II, D\xc3\xa8cimes Obra completa III i Teatre. Obra completa IV, la compilaci\xc3\xb3, estudi i introducci\xc3\xb3 dels quals ha anat a c\xc3\xa0rrec de Josep Vicent Frechina._NEWLINE_Vicent Sebasti\xc3\xa0 va retratar el temps que li va pertocar viure amb una mirada de vegades tendra, de vegades ir\xc3\xb2nica, de vegades sat\xc3\xadrica per\xc3\xb2 sempre carregada de bones dosis d'humor. Les seues poesies s\xc3\xb3n cr\xc3\xb2niques costumistes del moment que li va tocar viure. Tenen una gran immediatesa perqu\xc3\xa8 estan basades en an\xc3\xa8cdotes ocorregudes en el moment de ser escrites, fets reals que afectaven els ve\xc3\xafns dels diferents pobles de l'Horta Nord."